ปัจจัยความเสี่ยง 

1.  การประกอบธุรกิจผลิตผงสังกะสีอ๊อกไซด์

  1.1 ความเสี่ยงในการแข่งขันด้านราคาของผลิตภัณฑ์

  ผลิตภัณฑ์หลักของบริษัทฯ คือ ผงสังกะสีอ๊อกไซด์
  ซึ่งในปัจจุบันการแข่งขันของธุรกิจผงสังกะสีอ๊อกไซด์เป็นการแข่งขันระหว่างผู้ผลิตในประเทศและสินค้านำเข้าจากต่างประเทศ
  นับตั้งแต่ปี 2543 เป็นต้นมาการแข่งขันทวีความรุนแรงมากขึ้น
  เนื่องจากมีการนำเข้าผงสังกะสีอ๊อกไซด์จากต่างประเทศในปริมาณเพิ่มขึ้น
  โดยเฉพาะอย่างยิ่งจากประเทศสาธารณรัฐประชาชนจีน ซึ่งมีราคาต่ำกว่าสินค้าที่ผลิตในประเทศ
  จึงอาจส่งผลกระทบต่อยอดขายของบริษัทฯ

  อย่างไรก็ตาม
  สินค้านำเข้าซึ่งส่วนใหญ่เป็นผงสังกะสีอ๊อกไซด์ที่มีค่าความบริสุทธิ์ต่ำคุณภาพจึงยังไม่เทียบเท่ากับผลิตภัณฑ์ของบริษัทฯ
  ดังนั้นผงสังกะสีอ๊อกไซด์ที่ผลิตโดยบริษัทฯจึงยังเป็นที่ต้องการของตลาด
  โดยเฉพาะอย่างยิ่งอุตสาหกรรมที่ยังคงต้องการผงสังกะสีอ๊อกไซด์ที่มีคุณภาพได้มาตรฐานและมีค่าความบริสุทธิ์สูง
  อาทิเช่น อุตสาหกรรมเครื่องสำอางค์ ยาและอาหารสัตว์ อย่างไรก็ดี
  บริษัทฯได้ตระหนักถึงแนวโน้มการแข่งขันในอนาคต
  จึงปรับกลยุทธ์โดยมีการปรับปรุงกระบวนการผลิตเพื่อลดต้นทุนการผลิต
  อีกทั้งมีการผลิตสินค้าให้มีความหลากหลายมากยิ่งขึ้น

  1.2 ความเสี่ยงในการจัดหาแหล่งวัตถุดิบ

  วัตถุดิบหลักของบริษัทฯ คือ สังกะสีแท่งความบริสุทธิ์ 99.995% (Special High Grade Zinc
  Ingot) คิดเป็นอัตราส่วนประมาณร้อยละ 70 ของปริมาณวัตถุดิบที่ใช้ในการผลิตทั้งหมด
  และเนื่องจากวัตถุดิบนำเข้าจากต่างประเทศมีต้นทุนสูงอันเป็นผลจากอัตราภาษีนำเข้าและภาระในการจัดเก็บวัตถุดิบ
  ดังนั้นบริษัทฯจึงต้องพึ่งพาแหล่งวัตถุดิบภายในประเทศเป็นหลัก ซึ่งมีผู้ผลิตเพียงรายเดียวคือ บริษัท
  ผาแดงอินดัสทรี จำกัด (มหาชน)
  จึงทำให้บริษัทฯมีอำนาจในการต่อรองน้อยและอาจเกิดปัญหาการขาดแคลนวัตถุดิบได้หากผู้ผลิตภายในประเทศดังกล่าวมีปัญหาด้านการผลิต
  และไม่สามารถส่งมอบวัตถุดิบให้กับบริษัทฯได้ทันเวลา

  อย่างไรก็ตาม
  เนื่องจากบริษัทฯมีความสัมพันธ์อันดีกับผู้จัดจำหน่ายรายดังกล่าวนับตั้งแต่เริ่มดำเนินธุรกิจและบริษัทฯ
  ถือเป็นผู้ซื้อรายสำคัญสำหรับวัตถุดิบชนิดนี้
  ที่ผ่านมาบริษัทฯจึงยังไม่ประสบปัญหาด้านการขาดแคลนวัตถุดิบ
  ดังนั้นจึงไม่ส่งผลกระทบต่อการผลิตและการส่งมอบสินค้าให้แก่ลูกค้า อย่างไรก็ดี
  บริษัทฯได้มีการจัดเตรียมความพร้อมในการป้องกันปัญหาดังกล่าวโดยมีการวางแผนจัดซื้อวัตถุดิบอย่างเหมาะสมและสำรองปริมาณวัตถุดิบล่วงหน้าเพื่อใช้ในการผลิตอย่างน้อยประมาณ
  1 เดือน

  1.3 ความเสี่ยงด้านราคาวัตถุดิบที่ผันแปรไปตามราคาซื้อขายของตลาดโลก

  สังกะสีแท่งซึ่งเป็นวัตถุดิบหลักในการผลิตคิดเป็นประมาณร้อยละ 60 ของต้นทุนการผลิตในปี 2545
  จัดเป็นสินค้าประเภทคอมมอดิตี้ (Commodity Product)
  โดยราคาซื้อขายในแต่ละวันถูกกำหนดโดยอ้างอิงกับราคา ณ ตลาดกลางที่กรุงลอนดอน London
  Metal Exchange (LME) ประเทศอังกฤษ ซึ่งราคาซื้อขายที่ตลาดกลางจะถูกกำหนด (Quote)
  เป็นเงินสกุลดอลล่าร์สหรัฐฯ บริษัทฯจะซื้อสังกะสีแท่งจากบริษัท ผาแดงอินดัสทรี จำกัด (มหาชน)
  ในราคาตามราคาอ้างอิงในตลาด LME และซื้อเป็นเงินสกุลบาท
  โดยคำนวณราคาจากอัตราแลกเปลี่ยน ณ วันที่ทำการซื้อ
  ดังนั้นบริษัทฯอาจมีความเสี่ยงหากราคาสังกะสีแท่งมีแนวโน้มสูงขึ้น
  ซึ่งส่งผลกระทบต่อต้นทุนของบริษัทฯ

  อย่างไรก็ตาม
  บริษัทฯสามารถผลักภาระต้นทุนที่อาจเพิ่มสูงขึ้นดังกล่าวบางส่วนให้แก่ลูกค้าได้เนื่องจากลูกค้าจะเข้าใจถึงภาวะตลาดสังกะสีแท่ง
  นอกจากนี้
  บริษัทฯยังมีมาตรการป้องกันความเสี่ยงดังกล่าวโดยพิจารณาปัจจัยที่มีผลต่อแนวโน้มของราคาสังกะสีแท่งในตลาดโลกอย่างต่อเนื่อง
  ซึ่งหากแนวโน้มราคาสังกะสีแท่งเปลี่ยนแปลงเพิ่มขึ้น
  บริษัทฯจะพิจารณาจัดซื้อวัตถุดิบไว้ล่วงหน้าและ/หรือทำสัญญาซื้อขายล่วงหน้าเพื่อเป็นการป้องกันความเสี่ยงหากราคาสังกะสีแท่งมีแนวโน้มสูงขึ้น

  1.4 ความเสี่ยงในการประกอบธุรกิจการลงทุน

  บริษัทฯได้ขยายการประกอบธุรกิจไปสู่ธุรกิจการลงทุนนับตั้งแต่ปี 2542 เป็นต้นมา
  ส่วนใหญ่บริษัทฯจะร่วมลงทุนในธุรกิจอสังหาริมทรัพย์
  โดยเฉพาะโครงการที่ได้รับผลกระทบจากวิกฤติเศรษฐกิจในระหว่างปี 2540 - 2544
  ซึ่งการลงทุนของบริษัทฯจะเป็นการเข้าร่วมลงทุนเป็นผู้ถือหุ้น
  การให้เงินกู้ยืมระยะยาวประเภทด้อยสิทธิ (Subordinated Loan)
  และการให้เงินกู้ยืมระยะยาวแบบมีหลักประกัน โดยในงบการเงินรวม ณ วันที่ 31 ธันวาคม
  2545 บริษัทฯ มีเงินลงทุนในธุรกิจการลงทุนทั้งสิ้นประมาณ 423.28 ล้านบาท คิดเป็นร้อยละ
  51.55 ของสินทรัพย์รวม การร่วมลงทุนเป็นผู้ถือหุ้นร้อยละ 27.24 ของสินทรัพย์รวม
  การให้เงินกู้ยืมระยะยาวประเภทด้อยสิทธิ คิดเป็นร้อยละ 20.65 ของสินทรัพย์สินรวม
  และการให้เงินกู้ยืมระยะยาวแบบมีหลักประกัน คิดเป็นร้อยละ 3.67 ของสินทรัพย์รวม
  โดยที่โครงการส่วนใหญ่เป็นโครงการประเภทอสังหาริมทรัพย์ที่จะปรากฏผลการดำเนินงานอย่างชัดเจนประมาณปี
  2546 - 2547
  ดังนั้นผลตอบแทนที่คาดว่าจะได้รับจากธุรกิจการลงทุนอาจไม่เป็นไปตามที่คาดการณ์ไว้ คือ
  เฉลี่ยไม่ต่ำกว่าร้อยละ 20 ต่อปีตลอดอายุโครงการ และส่งผลกระทบต่อรายได้ของบริษัทฯ
  อย่างไรก็ตาม บริษัทฯได้ตระหนักถึงความเสี่ยงด้านการลงทุนดังกล่าว
  จึงได้ให้ความสำคัญในทุกขั้นตอนของการลงทุน
  โดยเริ่มตั้งแต่การเลือกพันธมิตรทางธุรกิจสำหรับการเข้าร่วมลงทุน
  การศึกษาและตรวจสอบสมมติฐานที่ใช้ในการทำประมาณการทางการเงินของแต่ละโครงการ
  รวมถึงการส่งตัวแทนเข้าไปมีส่วนร่วมในการบริหารและควบคุมการดำเนินงานด้านการเงินของโครงการเพื่อให้แน่ใจว่าแต่ละโครงการจะได้รับผลตอบแทนตามที่คาดการณ์ไว้
  ทั้งนี้มีปัจจัยบางประการที่บริษัทฯไม่สามารถควบคุมได้ เช่น ภาวะอัตราดอกเบี้ย
  ซึ่งมีผลมาจากภาวะเศรษฐกิจโดยรวมของประเทศ
  มาตรการสนับสนุนธุรกิจอสังหาริมทรัพย์ของภาครัฐเพื่อสร้างอุปสงค์และกระตุ้นกำลังซื้อในภาคอสังหาริมทรัพย์
  เป็นต้น

  1.5 ความเสี่ยงเรื่องภาระหนี้สินระยะสั้น

  ในปี 2545
  บริษัทฯมีหนี้สินจากเงินกู้ยืมระยะสั้นจากสถาบันการเงินและบริษัทย่อยมีเจ้าหนี้จากการซื้อหลักทรัพย์จากบริษัทหลักทรัพย์เพื่อซื้อขายหลักทรัพย์
  (TSFC) จำนวนรวมทั้งสิ้น 145.- ล้านบาท
  เพื่อนำไปใช้ในธุรกิจการลงทุนซื้อหุ้นสามัญเพิ่มทุนของบริษัท แสนสิริ จำกัด (มหาชน) จำนวน
  149.94 ล้านบาท ซึ่งถือเป็นเงินลงทุนในหลักทรัพย์เผื่อขาย
  และทำให้อัตราส่วนสภาพคล่องลดลงจาก 4.61 ณ สิ้นปี 2544 เป็น 0.99 ในปี 2545
  บริษัทฯคาดว่าการลดลงของอัตราส่วนสภาพคล่องดังกล่าวจะเป็นเพียงระยะสั้น
  เนื่องจากบริษัทฯมีแผนการเพิ่มทุนให้แก่ผู้ลงทุนประเภทสถาบัน
  เพื่อนำเงินบางส่วนมาชำระคืนเงินกู้ระยะสั้น อย่างไรก็ตาม
  หากบริษัทฯมีความจำเป็นเร่งด่วนเรื่องการชำระหนี้ บริษัทฯ อาจพิจารณาจัดหาเงินกู้เพิ่มเติมได้
  เนื่องจากบริษัทฯมีความสามารถในการชำระหนี้
  โดยบริษัทฯมีอัตราส่วนความสามารถชำระดอกเบี้ยที่ 11.94 เท่า
  และอัตราส่วนหนี้สินต่อส่วนผู้ถือหุ้นที่ 0.34 เท่า

2.  ความเสี่ยงในการประกอบธุรกิจเครื่องบันทึกเวลา และอุปกรณ์ควบคุมระบบจอดรถ

  2.1 ความเสี่ยงด้านอัตราแลกเปลี่ยน Exchange Rate Risk

  บริษัท ฟอร์เวิร์ด ซิสเต็ม จำกัด ซึ่งเป็นบริษัทย่อยที่บริษัทฯ ถือหุ้นร้อยละ 99.94
  ประกอบธุรกิจการนำเข้าและจัดจำหน่ายเครื่องบันทึกเวลา และอุปกรณ์ควบคุมระบบจอดรถ
  ภายใต้เครื่องหมายการค้า “AMANO”
  โดยที่บริษัทต้องนำเข้าสินค้าจากต่างประเทศและมีต้นทุนเป็นเงินสกุลดอลลาร์สหรัฐฯ และเยน
  ดังนั้นจึงอาจมีความเสี่ยงจากความผันผวนของอัตราแลกเปลี่ยนและส่งผลกระทบต่อต้นทุนการดำเนินธุรกิจของบริษัท
  อย่างไรก็ตาม
  บริษัทมีมาตรการป้องกันความเสี่ยงดังกล่าวโดยการทำสัญญาซื้อขายอัตราแลกเปลี่ยนล่วงหน้า
  (Forward Contract) สำหรับสินค้าบางส่วนที่มีการนำเข้าจากต่างประเทศ